Wat uitstaan van sy lewe, is dat hy altyd student gebly het. Hy voltooi eers in 1979 sy Grieks III aan Unisa en bly ook op hoogte van sake met Hebreeus. Hy wou ook inskryf vir sy doktoraal en ŉ boek skryf oor `Die stem van God. Hy kon egter nie daarby uitkom nie. Tot met sy heengaan was hy egter besig met intensiewe studie van die Bybel. Sy stelling was steeds dat die Woord homself verklaar.
Hy was ook baie lief vir sy groentetuin en het ook ‘n besondere voorliefde gehad vir die Suid-Afrikaanse geskiedenis. Hy kon ure lank in besonderhede verhale waarmee ‘n mens nie elke dag te doen kry nie, vertel.
Hy was saggeaard, nederig en bemind, maar kon tog duidelik ontsteld raak as die Gereformeerde leer aangetas word. Hy was ‘n voorbidder en het gedurig vir sy gesin gebid. Daarvan was hulle altyd bewus.